stanford-oval/wikipedia huggingface dataset:
The Untamed
קבלה והשפעה > הצלחה מסחרית

"The Untamed" הפכה לאחת הסדרות הנצפות ביותר בתולדות הטלוויזיה האסייתית, עם למעלה מ-10 מיליארד צפיות, ולסדרה הסינית המכניסה ביותר בשנת 2019. באסיה, היא צברה מעריצים בעיקר בתאילנד ובקוריאה הדרומית. עד אוגוסט 2019 נמכר אלבום הפסקול של הסדרה ב-15 מיליון יואן וקיבל הסמכת פלטינה.
הצלחת הסדרה גרמה לעלייה בפופולריות של שיאו ז'אן ושל ואנג ייבו, והפכה את שניהם לשחקנים מבוקשים. הפופולריות של הסדרה אף הובילה לגל של עניין בדרמות סיניות.
קבלה והשפעה > עיבודים נוספים

בשנת 2019 פורסמו שני סרטי ספין אוף לסדרה: "The Living Dead", העוסק בהמשך דרכם של וון צ'ינג ושל לאן סיזושי, ו-"Fatal Journey", המתאר את קורותיהם של בני שבט ני.
הערות שוליים

1 2 3  Keyla Carvalho, 'The Untamed': A Primer On The Chinese Drama The Internet Is Obsessed With, Bustle, ‏2 בינואר 2020
↑  Andie Estella, 5 Reasons You Should Watch Netflix's 'The Untamed', Cosmopolitan Philippines, ‏13 בינואר 2020
1 2  Netflix's Chinese fantasy 'The Untamed': The beginners' guide – Film Daily, Film Daily, ‏2 ביולי 2021
1 2  Hit adaptation of Chinese ‘boys’ love’ novel debuts on Netflix, Global Times
1 2  Ji Yuqiao, Millions of fans around the world celebrate 1st anniversary of hit Chinese web drama 'The Untamed', Global Times
↑  karoodramas, 8 Reasons To Watch C-Drama “The Untamed,” A Study In How To Rip Your Heart To Shreds And Mend It Again, Soompi, ‏14 בספטמבר 2019
1 2  The Untamed Becomes Top1 Twitter Trending Topic, Gaining Global Attention, ‏13 ביולי 2019
↑  The Manila Times, 'The Untamed' international symphonic recital a success, The Manila Times, ‏2 בספטמבר 2022
↑  Headlines from China: Tencent’s Hit Web Series ‘The Untamed’ to Stream on Netflix, CFI
↑  GT staff reporters, Chinese television regulator reins in boys' love drama, calls for realistic works, Global Times
↑  Hit adaptation of Chinese ‘boys’ love’ novel debuts on Netflix, Global Times
↑  Xiao Zhan's Net Worth: The Earnings and Career of the Chinese Megastar, OtakuKart, ‏2 במאי 2022
↑  How Xiao Zhan became China’s ‘King of Luxury’ – with 31 endorsements, and counting, South China Morning Post, ‏2023-07-05 (באנגלית)
אולפני הנגדיאן וורלד, אתר הצילומים העיקרי של הסדרה
סנט ג'יימס פארק (אצטדיון)

| --- | --- |

האצטדיון ממבט על
 כינוי:  SJP
 כתובת:  Strawberry Place, Newcastle upon Tyne NE1 4ST 
 מיקום:  ניוקאסל, אנגליה
 קואורדינטות:  54°58′32″N 1°37′18″W﻿ / ﻿54.975555555556°N 1.6216666666667°W﻿ / 54.975555555556; -1.6216666666667
 אבן יסוד:  1981
 תקופת הפעילות:  1982–הווה (כ־43 שנים)
 הורחב:  1998
 בעלים:  ניוקאסל יונייטד
 מפעיל:  ניוקאסל יונייטד 
 משטח:  דשא
 קבוצות:  ניוקאסל יונייטד
 מושבים:  52,387
 ממדי משטח:  115x74
 www.nufc.co.uk/stadium/
 he
 
האצטדיון מכיוון דרום-מערב
סנט ג'יימס פארק (באנגלית: St James' Park) הוא אצטדיון כדורגל בעיר ניוקאסל שבאנגליה. האצטדיון משמש כבית לקבוצת ניוקאסל יונייטד והוא אצטדיון הכדורגל השביעי בגודלו באנגליה, ומכיל 52,387 מקומות ישיבה.
האצטדיון מארח את משחקיה הביתיים של ניוקאסל יונייטד מאז הקמת הקבוצה, ב-1892. לאורך ההיסטוריה, גרם האצטדיון לסכסוך בין תושבי ניוקאסל בעקבות הרצון להרחבתו, מה שפוגע בבתים הקרובים. ב-1960, האצטדיון כמעט נהרס, אך ניצל בעקבות החלטה שנויה במחלוקת של העירייה. ב-1998 האצטדיון שופץ והורחב.
מלבד מועדון הכדורגל, האצטדיון היה חלק מהאצטדיונים המרכזיים של אולימפיאדת לונדון 2012, וכן שימש כמארח של גביע העולם ברוגבי בשנת 2015. מלבד אירועי ספורט, האצטדיון מארח אירועי צדקה רבים, הופעות רוק, קונצרטים, צילומים לסדרות ועוד.
היסטוריה > שנים ראשונות

האצטדיון שימש לראשונה את ניוקאסל יונייטד בשנת 1892 לאחר האיחוד של ניוקאסל המערבית וניוקאסל המזרחית, אם כי כדורגל שיחקו באצטדיון מ-1880. התושבים התנגדו בתוקף להקמת האצטדיון, משום שהוא הוקם על אדמה היסטורית לעיר. בשנת 1899, האצטדיון מנה 30,000 מקומות עמידה בלבד.
כיסאות האצטדיון היו עד 1904 בצבע אדום-שחור, מכיוון שבצבעים אלו שיחקה הקבוצה המאוחדת. בשנת 1905, עם שיפוץ קל שעבר האצטדיון, הוקמו עוד יציעים ובפנים האצטדיון נמצאת גם בריכת שחיה.
השימוש השני באצטדיון, היה ב-1908 במהלך משחק ראגבי בין אנגליה לאוסטרליה. לאחר מכן, להקת קנגורו אוסטרליה עברו בסיבוב הופעות באצטדיון בשנת 1909.
בין השנים 1920 ל-1930, עובדו תוכנית על ידי האדריכל ארצ'יבל לייכט, להקים גג קטן בצד המזרחי והמערבי של המגרש.
בשנת 1966, אירח האצטדיון כמה ממשחקי שלב הבתים של מונדיאל 1966.
בשנות ה-60' המאוחרות, היו תוכניות להרחבת האצטדיון, אך הן נדחו בשל חוסר יכולת כלכלית. בשנת 1987 שוב נגנזה תוכנית לשיפוץ, עקב מחסור במימון.
ב-1993, האצטדיון שופץ והוא מנה כ-36,000 מקומות ישיבה. במהלך השיפוץ, הותקנו באצטדיון מערכות ניקוז מתקדמות ומערכות תאורה מהדרג הטוב ביותר. ב-1995, עם סיום השיפוץ, הוא מנה 37,000 מקומות.
ב-1997, הוצע השיפוץ השני באצטדיון, בעקבות דחיית ההצעה להקמת אצטדיון חדש. רק ביולי 1998, הושגה רשות מהמדינה לשפץ את האצטדיון, מה שגרם להריסת כמה בתים בסביבתו. בנוסף, לאחר שהתושבים סירבו לקבל תוכנית רילוקיישן, הורחבה האדמה ונבנו בתים חדשים. הבנייה והשיפוץ הכולל של האצטדיון הושלמו ביוני 2000, ועלות השיפוץ הייתה 42 מיליון ליש"ט.
ב-2007, ניוקאסל יונייטד ביצעה שיפוץ כולל של רחבת האצטדיון. השיפוץ כלל הקמת בתי מלון רבים, דירות יוקרה ומרכז כנסים גדול. בנוסף, נבנתה תחנת רכבת ליד האצטדיון, ושם אפשר גם לקנות כרטיסים. עלות השיפוץ הכולל הייתה כ-300 מיליון ליש"ט.
ב-10 בנובמבר 2010, הוצע לניוקאסל יונייטד לשנות את שם האצטדיון ל"היכל ספורט ישיר" בעקבות הענקת חסות מסחרית. ניוקאסל יונייטד הייתה אמורה להרוויח כסף רב כתוצאה מכך, אך היא דחתה את ההצעה בטענה ש"האצטדיון לא צריך להיות מסחרי, אלא לשרת את הציבור".
קודם לכן, בשנת 2009, ניוקאסל יונייטד ניסתה לשנות את שם האצטדיון בשל חסות מסחרית, אך האוהדים לא הסכימו. ניוקאסל יונייטד הודיעה שהאצטדיון ייקרא בשמו הרגיל רק עד סיום העונה ובסיומה הוא ישונה, אך אמירה זו לא יצאה לפועל.
שימוש באצטדיון > כדורגל מקצועני > קבוצות

ניוקאסל יונייטד, הקבוצה המאוחדת של מזרח ניוקאסל ומערב ניוקאסל, מארחת מאז הקמתה את משחקיה הביתיים באצטדיון סנט ג'יימס פארק. מעולם לא הופיע מסך תוצאות באצטדיון, עד השיפוץ ב-1993, בו הוצב מסך תוצאות בגודל בינוני ביציע הצדדי. ב-2007, הוצבו עוד מסכי ענק ביציעי האצטדיון. בשנת 2010, עם ההצעה לשינוי שם האצטדיון, עלה הרעיון להציב גם מסך שמשדר את המשחק.
שימוש באצטדיון > כדורגל מקצועני > נבחרות

האצטדיון אירח 3 משחקי שלב הבתים במהלך יורו 1996. ביחד עם אלנד רואד, שני האצטדיונים אירחו את משחקי בית ב' בו התחרו נבחרות ספרד, רומניה, צרפת ובולגריה.
בנוסף, האצטדיון שימש זמן קצר כאצטדיון הביתי לנבחרת אנגליה, לאחר שהאחרונה הייתה צריכה לחפש בית חדש בזמן השיפוצים שנערכו באצטדיון ומבלי הישן.
האצטדיון אירח את משחקי הכדורגל האולימפיים של אולימפיאדת לונדון 2012.
שימוש באצטדיון > שימושים נוספים

האצטדיון אירח בשנת 2015 את אליפות העולם בראגבי.
בנוסף למשחקי כדורגל מקצועני, האצטדיון אירח ומארח גם משחקי צדקה רבים, כולל משחקים של אלן שירר ופיטר בירדסליי. האצטדיון גם אירח טורנירי צדקה, בין קבוצת הדוכס, לבין קבוצת דורהאם, שמייצגת את ארמון המלכה.
האצטדיון אירח הופעות רבות של זמרים וקונצרטים, בהם בוב דילן, להקת קווין, הרולינג סטונז, ברוס ספרינגסטין, בריאן אדמס ורוד סטיוארט.
באצטדיון התקיימו האודישנים לתוכניות כמו X Factor ו"האח הגדול" האנגלי. האצטדיון גם שימש כמקום צילומים לסרט גול!, בו מככב סנטיאגו מונאז אשר חתם בניוקאסל יונייטד.
גלריה

פנים האצטדיון
האצטדיון במהלך יורו 1996
מכונת הכרטיסים למשחקים, בתחנת הרכבת הסמוכה לאצטדיון
האצטדיון בשנת 1963
פנים האצטדיון
אנטומיה - מונחים

מונחים באנטומיה באים בדרך כלל מהשפה הלטינית או היוונית העתיקה.
תנוחה אנטומית

לשם הנוחיות נקבע מיקומם של כל האיברים וכיוונים יחסיים לפי התנוחה האנטומית (או מנח אנטומי). בתנוחה אנטומית נראה גוף האדם בעמידה זקופה, רגליו צמודות ובהונות רגליו פונות קדימה, ידיו פשוטות לצידי גופו וכפות ידיו פונות קדימה (האגודלים החוצה). ללא התייחסות לתנוחה האנטומית כקריטריון למיקום האיברים, אפשר היה למשל לקבוע שהחזה עליון לגב כפי שנראה במנח שכיבת פרקדן.
התנוחה האנטומית של הגולגולת האנושית, לפיה הגבולות התחתונים של ארובות העיניים נמצאים באותו מישור אופקי עם הגבולות העליונים של תעלות האוזן (תיאור של מצב דומה לתנוחת הגולגולת בזמן עמידה) נגזרה מהחלטה שהתקבלה בקונגרס עולמי לאנתרופולוגיה בפרנקפורט שבגרמניה, ב-1884.
מישורים אנטומיים

מישור חזיתי – Plana frontalia; Plana coronalia – מישור ניצב למישור הרצפה, מפריד את הגוף לחלק קדמי ולחלק אחורי.
מישור רוחבי, מישור אופקי – Plana horizontalia – מישור מקביל למישור הרצפה, מפריד את הגוף לחלק עליון ולחלק תחתון.
מישור חיצי – Plana sagittalia – מישור ניצב למישור הרצפה, מפריד את הגוף לחלק שמאלי ולחלק ימני.
מושגי יחס והשוואה

מְקֹרָב (Proximalis) – בקרבה אל החיבור של הגפה אל הגוף, קרוב אל מקור המבנה. כלומר, המונח מתייחס למיקום X לעומת מפרק הכתף או מפרק הירך. לדוגמה, עצם הזרוע היא מקורבת יחסית לעצם החישור (והחישור מרוחקת מעצם הזרוע).
מְרֻחָק (Distalis) – המונח מתייחס למיקום X לעומת מפרק הכתף או מפרק הירך. לדוגמה, השוקה (אחת מעצמות השוק) מרוחקת ממפרק הירך יחסית לעצם הירך.
צִּדִּי (Lateralis) – רחוק מקו האמצע של הגוף (הMedian plane המחלק את הגוף לחלק ימני ושמאלי שווים). לדוגמה, הכתף צידית לעצם הבריח (ועצם הבריח תיכונה לכתף).
תִּיכוֹן (Medialis) – קרוב לקו האמצע של הגוף (קרוב ל-Median plane).
עֶלְיוֹן (Superior) – לדוגמה, הראש עליון לצוואר (והצוואר תחתון לראש).
תַּחְתּוֹן (Inferior).
קִּדְמִי (Anterior) – קרוב יותר לחזית הגוף.
אֲחוֹרִי (Posterior) – קרוב יותר לחלק האחורי של הגוף.
שטחי (Superficialis) –  קרוב יותר לעור. לדוגמה, שרירי הפנים שטחיים לעצמות הפנים (אך עמוקים מהעור).
עמוק (Profundus).
בצד הנגדי (Contralateral) – כשרוצים לתאר ששני איברים נמצאים בחצאים שונים של הגוף.
אותו צד (Ipsilateral) – כשרוצים לתאר ששני איברים נמצאים באותו החצי של הגוף.
מונחים המתאימים גם למנח אנטומי כגון שכיבה או לבעלי ארבע רגליים:
גולגולתי (Cranialis) – בציר האורך של הגוף, קרוב יותר לגולגולת. באדם, מקביל למונח "עליון".
זנבי (Caudalis) – בציר האורך של הגוף, קרוב יותר לזנב. באדם, מקביל למונח "תחתון".
גבי (Dorsalis) – בצד הגב של הגוף. באדם, מקביל למונח "אחורי".
בִּטְנִי; גְּחוֹנִי (Ventralis) – בצד החזה או הגחון של הגוף. באדם, מקביל למונח "קדמי".
בבני אדם, כאשר מתייחסים לאזורים בחלקים העליונים של המוח, הצד הגבי הוא הצד העליון והצד הגחוני הוא הצד התחתון.
תנועות

בכל פעם שהגוף נדרש לבצע תנועה, מתבצעת עבודה של עצמות, מפרקים, שרירים וגידים על-מנת ליצור מערכת מנופים ביומכניים שתאפשר את התנועה.
כפיפה – Flexion.
פשיטה, יישור – Extension.
כפיפה כפית – Plantarflexion – פשיטה במפרק הקרסול.
כפיפה גבית – Dorsiflexion – כפיפה במפרק הקרסול.
הרחקה – Abduction: למשל – הרחקת היד ממרכז הגוף הצידה.
קירוב – Adduction: למשל – קירוב היד מצידי הגוף למרכזו.
סיבוב – Rotation.
סופינציה, סיבוב כלפי מעלה – Supination: סיבוב לטרלי (כלפי חוץ) של האמה (או של כף רגל). כלומר, הבאת כף היד ממצב שבו היא פונה למטה למצב שבו פונה מעלה.
פרונציה, סיבוב כלפי מטה – Pronation: סיבוב מדיאלי (כלפי פנים) של האמה (או של כף רגל). כלומר, הבאת כף היד ממצב שבו היא פונה למעלה למצב שבו היא פונה מטה.
אינוורסיה, הפניית כף הרגל כלפי פנים – Inversion: סיבוב של כף הרגל על ציר האורך של כף הרגל – הבוהן הגדולה עולה למעלה והקמיצה יורדת.
איברסיה, הפניית כף הרגל כלפי חוץ – Eversion: סיבוב של כף הרגל על ציר האורך של כף הרגל – הבוהן הגדולה יורדת למטה והקמיצה עולה.
קידום – Protrusion – הנעת הלסת התחתונה קדימה ביחס לגולגולת.
הסגה – Retrusion – הנעת הלסת התחתונה אחורה ביחס לגולגולת.
הרמה – Elevation – הנעת השכמות כלפי מעלה.
הורדה – Depression – הנעת השכמות כלפי מטה.
מעגל – Circumduction – מספר תנועות מורכבות היוצרות תנועה מעגלית, מתייחס למפרק הכתף או הירך.
עצמות – מונחים

מספר מונחים משמשים לתיאור צורות תבליט שונות בעצמות:
זיז (Process) – בליטה גדולה יחסית.
משטח מפרקי (Articulation) – המקום בו עצמות סמוכות מופרקות זו עם זו.
זיז מפרקי (Articular process) – בליטה המופרקת עם עצם סמוכה.
בליטה (Eminence) – בליטה קטנה יחסית.
גבששת (Tuberosity) – בליטה עם שטח פנים מחוספס.
גבשושית (Tubercle) – בליטה עם שטח פנים מחוספס. בדרך כלל קטנה יותר מגבששת.
תל הירך (Trochanter) – אחת משתי גבששות מסוימות בעצם הירך.
קוץ (Spine) – בליטה שהיא ארוכה ודקה.
פטישון (Malleolus) – אחת משתי התעבויות מסוימות בקרסול.
עלי (כמו במכתש ועלי, Condyle) – זיז מפרקי גדול ומעוגל.
עילית העלי (Epicondyle) – המשכיות בולטת של העלי שאיננה חלק מהמפרק.
רכס (Line, Ridge, Crest) – בליטה ארוכה ודקה, לרוב בעלת שטח פנים מחוספס.
פנים (Facet) – משטח מפרקי קטן וחלק.
נקב (Foramen) – חור, פתח בעצם. (Notch)- חור בעצם.
גומץ (גֻּמָּץ, Fossa) – שקע נרחב ורדוד.
תעלה (Canal) – נקב ארוך, דמוי תעלה. בדרך כלל מעבר לעצבים או כלי דם.
סינוס, גת – חלל מורחב בעצם או בכלי דם.
מונחים אופייניים לעצמות ארוכות:
ראש – הקצה המפרקי המקורב של העצם.
צוואר – האזור בין ראש העצם לגוף או קנה העצם.
שרירים – מונחים

נהוג להבדיל בין חיבורי השרירים לגוף על פי תנועת השלד (או רקמה אחרת אליו מחובר השריר). בפועל יש שרירים שפועלים לכיוונים הפוכים על פי הנסיבות. למשל שריר הבטן הישר מכופף את הגו בתרגילי כפיפות בטן ומצד שני הוא מניע את האגן לכיוון הגו כאשר נתלים על מוט ומניפים את הרגליים למעלה.
תחל (Origin) – חיבור השריר לחלק שפחות נע בשלד. בדרך כלל החיבור המקורב של השריר.
אחז (Insertion) – חיבור השריר לחלק הנע של השלד. בדרך כלל החיבור המרוחק של השריר.
שרירים – מונחים > שרירים על פי מבנה

שריר כישורי (Musculus fusiformis) – שריר שבטנו רחבה ושני קצותיו מתחדדים. למשל השריר השוקיתי הקצר.
שריר שטוח (Musculus planus)
שריר ישר (Musculus rectus)
שריר משולש (Musculus triangularis) – למשל שריר העכוז האמצעי
שריר מרובע (Musculus quadratus) – למשל השריר הכפן המרובע
שריר דו-בטני (Musculus biventer) – שריר עם שתי בטנים המופרדות באחז סיבי. למשל השריר הדו-בטני
שריר רב ראשי -
שריר דו-ראשי (Musculus biceps) – למשל שריר הירך הדו-ראשי
שריר שלש-ראשי (Musculus triceps) – למשל שריר הזרוע התלת-ראשי
שריר ארבע-ראשי (Musculus quadriceps) – שריר הירך הארבע-ראשי
שריר חצי נוצתי (Musculus semipennatus; Musculus unipennatus) – כיוון סיבי השריר מלוכסן לקו האורך של השריר ומקנים לשריר מראה של חצי נוצה. למשל השריר החצי קרומי.
שריר נוצתי (Musculus pennatus; Musculus bipennatus) – כיוון סיבי השריר מלוכסן לקו האורך של השריר ומשני צידיו של קו האורך ומקנים לו מראה של נוצה. למשל השריר פושט האצבעות הארוך.
שריר רב-נוצתי (Musculus multipennatus) – שריר עם מספר גידים מרכזיים, אליהם מתכנסים סיבי השריר במלוכסן. למשל שריר הסוליה.
תמונות נוספות

דמות אדם במנח אנטומי
מושגים כיווניים
A. שריר כישורי, B. שריר חצי נוצתי, C. שריר נוצתי. P.C.S. חתך רוחב פיזיולוגי.
תוויות של תכונות גוף האדם מוצגות בתמונה עם גופים אמתיים של בני אדם, מהם הוסרו שיער הגוף ושיער הפנים אצל הגבר.
האם תרזה

| --- | --- |

 לידה:  26 באוגוסט 1910 סקופיה, וילאייט קוסובו, האימפריה העות'מאנית 
 פטירה:  5 בספטמבר 1997 (בגיל 87) קולקטה, הודו 
 שם לידה:  Anjezë Gonxhe Bojaxhiu 
 מדינה:  הודו, האימפריה העות'מאנית, אלבניה, הדומיניון של הודו 
 מקום קבורה:  Mother House Of The Missionaries Of Charity 
 מקום מגורים:  סקופיה, רת'פרנהם, קולקטה 
 תפקיד:  superior general 
 השקפה דתית:  נצרות קתולית 
 פרסים והוקרה:  פרס רמון מגסאיסאי (1962)  דוקטור לשם כבוד מאוניברסיטת לאוול (1986)  פרס Pacem in Terris (1976)  אזרח כבוד של ארצות הברית (1996)  אזרחות כבוד של זאגרב (1990)  פרס אונסק"ו לחינוך לשלום (1992)  ידיד כבוד של מסדר אוסטרליה (26 בינואר 1982)  פרס ג'ווהרלל נהרו להבנה בינלאומית (1969)  מדליית הזהב של הקונגרס (2 ביוני 1997)  בהרט רטנה (1980)  פרס בלצן (1978)  פרס נובל לשלום (1979)  דוקטור לשם כבוד מאוניברסיטת אלברטה  דוקטור לשם כבוד של אוניברסיטת הונג קונג  דוקטור לשם כבוד של האוניברסיטה היגלונית של קרקוב  מסדר החיוך  מסדר ההצטיינות  פרס טמפלטון  דוקטור לשם כבוד מאוניברסיטת קיימברידג'  פרס Pacem in Terris  מסדר הכבוד וההצטיינות הלאומי של האיטי  Damien-Dutton Award  מדליית החירות הנשיאותית  מדליית הזהב של הקונגרס  פרס אלברט שווייצר  פאדמה שרי  מסדר האימפריה הבריטית  מסדר המלכה ילנה  דוקטור לשם כבוד מאת אוניברסיטת פריז 
 חתימה:   
 motherteresa.org
 
פסל האם תרזה בסקופיה
מוזיאון האם תרזה בסקופיה
האם תֶּרֶזָה או אמא תרזה (שמה הרשמי על פי הוותיקן הוא האם תרזה הקדושה של כלכותה; נולדה כאגנס גונג'ה בויאג'יו; 26 באוגוסט 1910 – 5 בספטמבר 1997) הייתה נזירה אלבנית-קתולית, מיסיונרית, פעילה הומניטרית ומקימת מסדר המיסיונרים של הצדקה שסייע לעשרות אלפי אנשים. עבודתה, סיועה ההומניטרי ותמיכתה בעניים בכלכותה שבהודו הפכו אותה לאחת מהנשים המפורסמות ביותר בעולם ולסמל לצדקות ויושר בעיני רבים.
לתרזה הוענק ב-1979 פרס נובל לשלום ובשנת 1980 פרס בראט רטנה (Bharat Ratna), הפרס האזרחי הגבוה ביותר בהודו. היא קיבלה אזרחות כבוד בארצות הברית ב-1996, הוכרזה כמבורכת על ידי האפיפיור יוחנן פאולוס השני בשנת 2003 וכקדושה על ידי האפיפיור פרנציסקוס ב-4 בספטמבר 2016.
האם תרזה התפרסמה ונעשתה מוכרת גם בזכות ספריה הרבים הדנים בנצרות, ברוחניות ובתפילות, שחלקם נכתבו יחד עם ידידה האח רוז'ה (Frère Roger). על אף ההערכה הרבה שלה זכתה, היו גם שמתחו עליה ביקורת חריפה והאשימו אותה בין השאר בקיצוניות דתית ובחוסר יושרה.
ביוגרפיה > נעוריה ועבודתה

תרזה נולדה בשם אגנס גונג'ה בויאג'יו (Agnes Gonxha Bojaxhiu) בעיר אוסקופ (שבאימפריה העות'מאנית; בימינו סקופיה שבמקדוניה הצפונית). אז, הייתה סקופיה עיר הבירה של וילאייט קוסובו (Vilâyet-i Kosova) שבאימפריה העות'מאנית (אין קשר לקוסובו של היום). אביה היה אלבני במקור, ועבד למחייתו כסוחר מצליח. לאגנס היו עוד שני אחים, והיא הייתה הצעירה מביניהם.
הוריה, ניקולה (Nikollë) ודרנפיל (Dranafile) בוגאקסיו, הגיעו במקור מהעיר פריזרן (Prizren) שהייתה בדרום מחוז קוסובו. הם היו קתולים, בניגוד לרוב תושבי אוסקופ שהיו אורתודוקסים, ולרוב האלבנים שהיו מוסלמים.
ראשית חייה של תרזה תועדו רק במספר קטן של מקורות חיצוניים, כך שהמידע העיקרי על אותם זמנים הגיע מזיכרונותיה שלה. האם תרזה סיפרה כי הרגישה רצון לעזור לעניים ולנחשלים מגיל 12, אז החלה להתנדב בסיוע להם, וכבר אז החליטה כי בעתיד תבצע פעילות מיסיונרית בהודו. היא הייתה חברה בתנועת נוער נוצרית המכינה לפעילות מיסיונרית עתידית של החניכים, ונקראה סודליטי (Sodality). כשהייתה בת 18, התיר הוותיקן לתרזה לעזוב את עיר הולדתה ולהצטרף ל"אחיות של לורטו" (Sisters of Loreto)(אנ'), קהילת נזירות אירית שנשלחה בשליחות מיסיונרית להודו.
לדבריה, בחרה להצטרף דווקא לאחיות של לורטו, משום שעיקר פעולתן היה בחינוך ילדות במדינות ואזורים נחשלים, שבלעדיהן כנראה לעולם לא יוכלו ללמוד בבית ספר. לאחר מספר חודשים בהם שהתה יחד עם הנזירות במנזר על שם מרים, אם ישו שבדבלין, אירלנד, היא נשלחה לדרג'ילינג שבהודו ועבדה שם כאחות מתמחה. ב-24 במאי 1931, נדרה את הנדר הראשון שלה, בחירת השם החדש מרי תרזה, על שמות הקדושה תרסה מאווילה ותרזה הקדושה מליזייה.
בין 1930 ל-1948 למדה האם תרזה גאוגרפיה וקטכיזם (מקראה של עיקרי הנצרות) באופן אוטודידקטי ובבית ספר לא רשמי, בית ספרה בכלכותה (בית הספר היה לרשמי רק בשנת 1944). מאוחר יותר אמרה האם תרזה כי כל העוני, ההזנחה והעזובה שסבבו אותה נחרתו בנשמתה ושינו אותה. לטענתה, בספטמבר 1946 קיבלה מסר מאלוהים ולפיו "עליה לשרת אותו אפילו היא נמצאת במקום העני ביותר". תרזה אמרה "אני רואה את האלוהים בכל בן אנוש. כאשר אני רוחצת מצורע, אני מרגישה שאני מטפלת באלוהים עצמו והולכת בדרכו. האין זו תחושה נפלאה?".
ב-1948 היא קיבלה היתר מהאפיפיור דאז, באמצעות הארכיבישוף של כלכותה, לעזוב את קהילתה ולחיות כנזירה עצמאית. היא עזבה את בית ספרה, ולאחר קורס רפואה קצר יחד עם האחיות של לורטו בפטנה (Patna) חזרה לכלכותה, שם מצאה מקום לינה זמני. היא ייסדה בית ספר מאולתר שהתקיים תחת כיפת השמיים, ובו למדו ילדים מחוסרי בית ועניים מאוד. הכנסייה והרשויות המקומיות סייעו לה כספית.
ב-1949 הצטרפו אליה בעבודתה חלק מחברותיה ממסדר האחיות של לורטו וחלק מחניכי בית ספרה. הם חיפשו גברים, נשים, וילדים שחיו בעוני נורא, חסרי מזון ועל סף מוות ברחוב, מחוסרי בית שנדחו על ידי בתי החולים והאכסניות המקומיות משום שהיו פרטיים. לאחר מכן, ניסו לשכור חדרים וצוותים רפואיים שהעניקו לאנשים טיפול רפואי, בגדים וקורת גג.
ביוגרפיה > פעילותה במסדר המיסיונרים של הצדקה

באוקטובר 1950, קיבלה תרזה את אישור הוותיקן להקים מסדר משלה שיטפל בעוני ויתמוך בחלשים. בתחילה, הוותיקן נתן למסדר את השם Diocesan Congregation of the Calcutta Diocese, אך מאוחר יותר הוא נודע בתור "מסדר המיסיונרים של הצדקה" או "מסדר המיסיונרים של גמילות החסדים". תפקידו של המסדר כפי שהגדירה היה: "לדאוג לרעבים, הערומים, מחוסרי הבית, בעלי המום, העיוורים, המצורעים, כל האנשים המרגישים לא רצויים, המורחקים על ידי החברה ומבודדים ממנה".
בתחילה היו חברים במסדר כ-12 נזירות ונזירים בכלכותה וכיום חברות בו מעל ל-40,000 נזירות הפועלות בבתי יתומים, מסייעות לאכסניות, מבצעות פעילויות גמילות חסדים וצדקה ברחבי כדור הארץ ומסייעות לפליטים, עיוורים, מוגבלים, זקנים, אלכוהוליסטים, מחוסרי בית ונפגעי אסונות טבע באסיה, אפריקה, אמריקה הלטינית ומדינות נחשלות מסביב לעולם.
בסיועם של פקידי ממשל הודים הפכה תרזה מקדש הינדו נטוש ל"בית העזובים" (Kalighat Home for the Dying)(אנ'), בית חולים ואכסניית חינם הפועלת עד היום בהודו למען עניים וחסרי בית. לאחר זמן מה, פתחה עוד אכסניה בשם "טוהר לב" בה פעל מעון עבור מצורעים וכן בית יתומים. מידע על פעילויותיה החל להגיע למרחקים, והאם תרזה זכתה לסיוע ניכר בפעילות גמילות החסדים שלה בדמות כספי תרומות רבים שסייעו לפתיחתם של בתי חולים, אכסניות ובתי יתומים רבים.
ב-1965, אישר האפיפיור פאולוס השישי לאמא תרזה להרחיב את פעילות המסדר שלה לארצות אחרות. פעילות המסדר החלה לגדול במהירות רבה, ובזכותה נפתחו בתי סיוע לחלשים ולנדכאים ברחבי העולם. האכסניה ובית החולים הראשון מחוץ להודו נבנה בוונצואלה, ולאחר מכן הוקמו בתי יתומים, בתי תמחוי, אכסניות ובתי חולים גם ברומא, טנזניה, ולבסוף גם בארצות רבות באסיה, אפריקה, אירופה ואמריקה. בין היתר, פעל המסדר גם באלבניה, המדינה ממנה באו הוריה. בשנת 1996 פעלו מעל 517 בתי סיוע במעל ל-100 מדינות, בתים המסייעים למעל מיליון בני אדם.
ביוגרפיה > הערכה בינלאומית

לאחר הצלחתה של התנועה שהקימה, תנועה שסייעה למיליונים ברחבי העולם, החל מאלבניה ועד לניו יורק, ובעקבות פניות של קתולים רבים וכן בקשה מהוותיקן, בשנת 1981 נפתחה במסדר שהקימה האם תרזה מחלקה המותאמת גם לכמרים המעוניינים בהתנדבות ובסיוע לקהילה.
במהלך שנות השבעים המוקדמות, נעשתה האם תרזה לאישיות מפורסמת ומוכרת בהודו עצמה ובעולם כולו. כיום, זוקפים את תהילתה הרבה בעיקר לזכות סרטה התיעודי משנת 1969 "משהו יפה למען האלוהים" (Something Beautiful for God), שנעשה יחד עם הבריטי מאלקולם מוגרידג' (Malcolm Muggeridge) וכן לזכות ספרה משנת 1971 בעל אותו שם, שמודפס ויוצא לאור עד היום. תוך כדי הכנת הסרט התיעודי, צולמו חלק מהקטעים באזורים חשוכים ובתנאים לא טובים, ומאוחר יותר התברר שהבזק המצלמה לא פעל. למרות זאת, ולהפתעת כולם, הצילומים יצאו לבסוף באיכות מצוינת. מוגרידג' תיאר זאת כנס של 'אלוהי האור' שנעשה בידי תרזה עצמה. האם תרזה לא הגיבה לעניין, אולם אחרים הסבירו זאת בעובדה שהסרט צולם בסרט צילום של קודאק, שהיה חדיש ואיכותי יחסית לזמנו. בעקבות האירועים מוגרידג' הפך לנוצרי קתולי מאמין.
ב-1971 העניק לה האפיפיור את הפרס הראשון שהוענק לה על פעילותה. בין יתר תעודות הוקרה שהוענקו לה, נמנים פרס קנדה (1971), פרס באלזן (1978) שהוענק לה בשל "פעילותה עבור האנושות והאחווה בין בני האדם", פרס אלברט שווייצר הבינלאומי (1975), מדליית החירות הנשיאותית (1985) ומדליית הזהב של הקונגרס (1994). בנוסף, הוענק לאם תרזה כהוקרה לפועלה אזרחות כבוד בארצות הברית ב-16 בנובמבר 1996, וכן תוארי דוקטור של כבוד במספר אוניברסטאות מסביב לעולם.
ב-1979 הוענק לאם תרזה פרס נובל לשלום "עבור עבודתה ועשייתה במלחמה על הכאב, השכול והדלות, שהם איום גם על השלום". תרזה סירבה ליטול חלק בטקס הקבלה הרשמי ובסעודה המתוקשרת, וביקשה כי 192,000 דולר שהוענקו לה כפרס ייתרמו לטיפול בעניים וחולים בכלכותה. תרזה אמרה כי היא זקוקה ומעוניינת בגמול כספי אך ורק אם יעזור לחסרי ישע שאין ידם משגת לדאוג לרפואה, לינה, וחינוך ילדיהם. לאחר קבלת הפרס, נשאלה האם תרזה "מה אנו יכולים לעשות כדי לקדם את השלום בעולם?" תשובתה של תרזה הייתה: "כל שעלינו לעשות הוא לחזור לבתינו ולאהוב את משפחתנו ומכרינו".
ב-1982, בזמן מלחמת לבנון הראשונה, שימשה האם תרזה כמתווכת בין ישראל לפלסטינים במהלך משבר חילופי אש וירי, וכך סייעה להצלת 37 פצועים בבית חולים נצור בביירות.
לאחר ירידת כוחה של ברית המועצות ופתיחת שערי מזרח אירופה בפני המערב, הרחיבה האם תרזה את פעילות הקרן שלה גם למדינות קומוניסטיות לשעבר, שבעבר דחו את עזרתה. תרזה אף סייעה לאנשים רעבים באתיופיה, לקורבנות הקרינה מאסון צ'רנוביל וכן לקרבנות רעידת האדמה בארמניה.
ב-1991 באה האם תרזה לראשונה לאזור שממנו באו הוריה, טירנה שבאלבניה, ופתחה שם מיסיון.
ביוגרפיה > הידרדרות מצב בריאותה ומותה

ב-1983, בעת ביקורה ברומא לשם פגישה עם האפיפיור יוחנן פאולוס השני, לקתה האם תרזה בהתקף לב. לאחר התקף לב שני שלקתה בו, בשנת 1989, הושתל בחזה של תרזה קוצב לב. בשנת 1991, ביקרה במקסיקו בעוד היא חולה בדלקת ריאות קלה, לאחר הביקור שוב סבלה האם תרזה מבעיות בליבה.
עם הידרדרות מצבה הבריאותי, הציעה האם תרזה לפרוש מתפקידה כמנהלת המסדר. נערכה הצבעה חשאית בין כל הנזירות והפעילים בתנועה, וכמעט כולם הצביעו נגד הפרישה ובעד הישארותה של האם תרזה, מלבד תרזה עצמה. לבסוף, נאותה האם תרזה להישאר בתפקידה.
באפריל 1996, נפלה האם תרזה ושברה את עצם הבריח שלה. בחודש אוגוסט של אותה השנה, סבלה האם תרזה ממלריה, וכן מבעיות בתפקוד בחלל השמאלי של הלב. היא עברה ניתוח בלבה, אך היה ברור לכל שבריאותה מתדרדרת. ב-13 במרץ 1997 הפסיקה האם תרזה רשמית את פעילותה כמנהלת המסדר, וב-5 בספטמבר אותה שנה הלכה לעולמה, בכלכותה שבהודו, תשעה ימים לאחר יום הולדתה ה-87.
אמא תרזה זכתה להלוויה ממלכתית מלאה על ידי הממשלה ההודית, כבוד שבדרך כלל ניתן לנשיאים וראשי ממשלות, כהכרת תודה על שירותה ועזרתה לקהילות העניות שבהודו, מבלי להתייחס לדתם ולמוצאם של הזקוקים לעזרה. עם זאת, ספג טקס ההלוויה גם ביקורת, שכן בהתאם לכללי הטקס הובלה גופתה של תרזה על ידי תותח ואילו הטקס עצמו הסתיים במטח יריות, מה שרבים טענו שהיה מנוגד לאמונתה ולאורח חייה. מותה של תרזה עורר הדים ברחבי העולם, ומזכ"ל האו"ם לשעבר, חוויאר פרז דה קוויאר, אמר: "האם תרזה חיה, נשמה ופעלה כמו האו"ם. היא פעלה למען השלום בעולם". ראש ממשלת פקיסטן דאז, פרבז מושארף, אמר עליה: "חייה של האם תרזה והתמסרותה למען העניים, החולים והפגועים, צריכים לשמש דוגמה עבור כולנו".